KIRJALLINEN KYSYMYS E-2925/98

esittäjä(t): Alexandros Alavanos (GUE/NGL) komissiolle

(2. lokakuuta 1998)

Aihe: Direktiivin 92/43 (Natura 2000) jättäminen täytäntööpanematta Kreikassa

Komissio on lähettänyt Kreikan viranomaisille lausuntonsa perusteluineen koskien sitä, että direktiiviä 92/43/EU(1) luontotyyppien sekä luonnonvaraisen eläimistön ja kasviston suojelusta (Natura 2000) ei ole täytäntöönpantu. Kreikka on ehdottanut luetteloa 196 alueesta, joilla on suojelua tarvitsevia luontotyyppejä ja tärkeitä lajeja.

Komissiolta kysytään:

1. Tietääkö se, mistä syistä direktiivin sisällyttäminen kansalliseen lainsäädäntöön on viivästynyt Kreikassa?

2. Noudatetaanko käytännössä velvoitetta kieltää kielteisiä vaikutuksia omaavien hankkeiden toteuttaminen luettelossa ehdotetuilla 196 alueella?

3. Siinä tapauksessa, että näitä 196 aluetta koskevia suojelusääntöjä ei noudateta, millä tavoin ympäristö- ja muut järjestöt sekä tavalliset kansalaiset voivat reagoida tehokkaasti?

Komission jäsenen Ritt Bjerregaardinkomission puolesta antama vastaus

(23. marraskuuta 1998)

Direktiivin 92/43/ETY 23 artiklassa säädetään, että jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 5. kesäkuuta 1994. Koska Kreikka ei ole säädetyssä määräajassa ilmoittanut komissiolle toteuttamistaan toimenpiteistä, Euroopan yhteisöjen tuomioistuin on todennut(2), että Kreikka ei ole noudattanut direktiivin mukaisia velvoitteitaan. Tämän tuomion jälkeen Kreikka velvoitettiin EY:n perustamissopimuksen 171 artiklan nojalla toteuttamaan tuomion täytäntöönpanon varmistamiseksi tarvittavat toimenpiteet. Komissio ei ole saanut ilmoitusta tuomion täytäntöönpanemiseksi toteutetuista toimenpiteistä. Näin ollen komissio toimitti edellä mainitun artiklan nojalla Kreikan hallitukselle perustellun lausunnon 25. syyskuuta 1998. Tässä vaiheessa komissio ei ole saanut mitään tietoja siitä, miksi direktiivin saattaminen osaksi kansallista lainsäädäntöä on viivästynyt Kreikassa.

Vaikka Kreikka ei olekaan vielä toteuttanut tarvittavia sääntely- ja hallinnollisia toimenpiteitä direktiivin 92/43/ETY saattamiseksi osaksi maan kansallista lainsäädäntöä, se on kuitenkin toimittanut komissiolle kansallisen luettelon, jossa ehdotetaan 264 aluetta liitettäväksi Natura 2000 -verkostoon. Luettelo sisältää muun muassa 230 yhteisön tärkeänä pitämää aluetta, joita Kreikka on ehdottanut direktiivin 92/43/ETY 4 artiklan mukaisesti. Luettelo sisältää myös 52 aluetta, jotka Kreikka on luokitellut luonnonvaraisten lintujen suojelua koskevan direktiivin 79/409/ETY(3) mukaisesti erityissuojelualueiksi. Komissio arvioi parhaillaan Välimeren biomaantieteelliseen alueeseen kuuluvia, yhteisön tärkeinä pitämiksi alueiksi ehdotettuja alueita.

Natura 2000 -alueiden suojelemisesta jäsenmaille aiheutuvat velvoitteet on vahvistettu direktiivin 92/43/ETY 6 artiklassa. Direktiivin 6 artiklan 3 ja 4 kohdassa säädetään erityisesti, että kaikki suunnitelmat tai hankkeet, joilla saattaa olla huomattava vaikutus kyseiseen alueeseen, on arvioitava asianmukaisesti. Lisäksi artiklassa vahvistetaan asianmukaiset edellytykset suunnitelman tai hankkeen toteuttamiselle. Näitä säännöksiä sovelletaan jo erityissuojelualueisiin direktiivin 7 artiklan nojalla. Lisäksi, ennen kuin lopulliset luettelot yhteisön tärkeinä pitämistä alueista on hyväksytty, jäsenvaltioita rohkaistaan estämään ehdotettujen alueiden tilan huononeminen, erityisesti jos alueilla on ensisijaisia luontotyyppejä tai ensisijaisesti suojeltavia lajeja.

Kansalaiset ja ympäristöjärjestöt, joilla on hallussaan todisteita siitä, että direktiivin 92/43/ETY säännöksiä ei ole noudatettu, voivat ottaa yhteyttä komissioon ja tehdä valituksen asiasta. Komissio tutkii valitukset. Jos komissio toteaa, että direktiivin säännöksiä ei ole noudatettu, se aloittaa kyseessä olevaa jäsenvaltiota vastaan rikkomisesta johtuvan menettelyn EY:n perustamissopimuksen 169 artiklan mukaisesti.

(1) EYVL L 206, 22.7.1992, s. 7.

(2) Asia 329/96, komissio v. Kreikka, tuomio 26.6.1997.

(3) EYVL L 103, 25.4.1979.